
A Kunsági borvidék, ezen belül az „Aranyháromszög” problémáinak elemzése

Kiskőrösön élek, valamint a családom több generáció óta foglalkozik szőlőtermesztéssel, így már egészen fiatalon érdekelni kezdett a szőlészet és a borászat. E személyes okokon túl a problémák időszerűsége, aktualitása motivált a téma választására.
A Kunsági borvidék – az ország legnagyobb borvidéke révén – adja hazánk bortermelésének csaknem felét, a szőlészet-borászat számos családnak nyújt megélhetést, hatalmas potenciállal rendelkezik, és minőségi borokból sem szenved hiányt. Viszont a vidék múltjából és jelenéből fakadó problémái szembetűnőek és nem hagyhatóak szó nélkül. Dolgozatom ennek bemutatása céljából íródott. Szekunder kutatásom alkalmával a múlt, míg primer kutatásom alkalmával a jelen problémáit tárom fel az alföldi Kiskőrös-Kecel-Soltvadkert háromszögre összpontosítva strukturált interjúk keretében.
A borvidék évszázadokra visszanyúló történelmi múlttal rendelkezik, de igazán a filoxéravész után töltött be jelentős szerepet és élte fénykorát. Ezután maffiózók, szeszhamisítók és olajszőkítők tépázták hírnevét, valamint nap, mint nap újabb problémákkal kell szembenéznie. Pedig a Kunsági borvidék rengeteg kiaknázatlan lehetőséget rejt magában, melyet kellő odafigyeléssel, minőségi bortermeléssel, kooperációval és egymás kölcsönös támogatásával a felszínre lehet hozni. Bízom benne, hogy a jelenlegi helyzet rövidesen megváltozik, és ehhez egy keveset én is hozzátehettem e dolgozat megírásával.



